Villy Søvndal (SF), 2004-03-23:
Socialministeren sluttede sit indlæg med at sige, at hvis man gennemfører et sådant forslag, der kommer børnefamilierne til undsætning, må man jo skære ned på andre områder. Jeg synes, der er noget imponerende over det udsagn.
Der er også andre af ordførerne, der er kommet med det.
Efter lige at have brændt 9 mia. kr. af, så blegner man over et forslag til en samlet værdi af under 300 mio. kr. Man skal gange med 30 for at komme op på værdien af den gave, regeringen i øvrigt har strøet om sig med.
Men det er jo et udtryk for politiske prioriteringer og fair nok. Venstre og De Konservative og Dansk Folkepartis holdning er: Vent og se med V og C. Der skal laves undersøgelser, der skal laves studier, der skal indhentes forslag.
Folkeparti
er forvirret, indtil alle forslag ligger fremme på en gang, og på den måde har man jo sikret sig i de tre partier, at det ikke bliver til noget.
Jeg synes så, det er lidt ærgerligt, at man melder ud i offentligheden, at man synes, at taksterne er for høje og dermed skaber en forventning om, at man vil gøre noget ved det.
Der synes jeg desværre, at udgangen på debatten i dag er, at det er der nogle, der vil, men det er i hvert fald ikke de nuværende regeringspartier med Dansk Folkeparti.
Så kan man selvfølgelig bruge meget tid på at drille hinanden med fortiden, som specielt Venstre og De Konservative har været optaget af og også Dansk Folkeparti over for Socialdemokraterne og De Radikale.
Den leg kan være meget sjov, men den hjælper jo ikke dem, det går ud over.
Det gør den ikke.
Den hjælper ikke dem, der oplever de store takststigninger.
Skal sandheden frem, er der vel to grunde til, at de oplever de høje takststigninger.
Den ene er forhøjelsen af forældrebetalingen fra de 30 til de 33 pct. af driftsudgifterne.
Den anden er det voldsomme økonomiske jerngreb, som regeringen i øjeblikket holder kommunerne i, der betyder, at kommunerne fjerner det tilskud, som de ydede for at sikre, at taksterne ikke kom op til loftet.
Så regeringen har også et selvstændigt ansvar for, at udviklingen i øjeblikket former sig, som den gør.
Jeg skal takke for støtten fra fru Lotte Bundsgaard.
Jeg synes ikke, man skal bebrejde politikere, at de kommer frem til et andet standpunkt, end de havde engang.
Der er et gammelt ord om, at den, der overvinde sig selv, er større end den, der indtager en stad.
Jeg synes, det ville være befriende, hvis vi en dag oplevede, men jeg tror ikke, vi kommer til at opleve det, at den nuværende regering erkendte, at den havde lavet noget, hvor den tog fejl.
Jeg tror ikke på det.
Jeg ville glæde mig den dag, men den glæde tror jeg ikke jeg kommer til at opleve.
Jeg tror simpelt hen, at regeringen er sådan skruet sammen, at selve tanken om at erkende, at så kloge mennesker kunne lave noget, der ikke var helt gennemtænkt, er den fuldstændig fremmed, og derfor tror jeg ikke, vi kommer til at opleve det nogen sinde.
Jeg synes, det siger noget om regeringens karakteregenskaber.
Jeg synes egentlig også, man skal kvittere over for et politisk parti, der erkender, som Socialdemokraterne gjorde, at det her i dag har nogle virkninger, som vi ikke ønskede, da vi lavede det, og derfor er vi villige til at ændre på det.
Så tak for støtten fra Socialdemokraterne, som gerne ville kombinere det med en pasningsgaranti.
Det er jo som talt ud af SF's mund, så det får vi i en kommende regering med sikkerhed ingen problemer med.
Så vil jeg sige til fru Pia Kristensen, at jeg ikke helt forstår, hvor Dansk Folkeparti står.
Jeg forstår, at hvis der svirrer for mange forslag i luften, så forvirrer det så meget i Dansk Folkepartis folketingsgruppe, at man synes, det er svært at tage stilling til dem.
Det synes jeg gør det svært at agere i Folketinget, for vi er jo ikke herre over, hvornår der kommer hvilke forslag.
Jeg synes sådan set, man har en pligt til at tage stilling til forslagene, når de kommer.
Men jeg er glad for, at Dansk Folkeparti syntes, at det var et fornuftigt forslag.
Jeg håber så, at Dansk Folkeparti på et tidspunkt vil være parat til også at stemme for et forslag som det her, og det, fru Pia Kristensen sagde, udelukkede det ikke.
Fru Margrethe Vestager havde stor sympati for forslaget, og det er selvfølgelig sympatisk, men var bange for et mellemspil, hvis det ikke var bundet op på en pasningsgaranti.
Det gør vi meget gerne.
Helt enig.
Det her er ikke gjort alene med diskussionen om pladser og pris
, og det er i virkeligheden helt afgørende, at vi drejer diskussionen over på, hvad indholdet i daginstitutionerne skal være.
Derfor vil jeg gerne love, at der snarest kommer et udspil, der i dybden beskæftiger sig med kvalitet.
Jeg synes, at det kunne være en flot ambition på børneområdet, på daginstitutionsområdet at klare alle tre ting på en gang.
Tak for støtten fra Enhedslisten og fru Line Barfods imødekommelse af, at det her er et skridt på vejen til en gratis daginstitution.
Jeg tror også, fru Line Barfod så nogle muligheder i det nye flertal, der mere og mere stabilt tegner sig.
Det er klart, at Enhedslisten jo oplagt også vil være med til at sikre nogle af de her daginstitutionsmål som nogle af de centrale mål.
For så vidt er der kun en lille detalje, der skal klares, inden de her ting kan virkeliggøres, og det er et folketingsvalg, der giver et andet flertal her i Folketingssalen, for jeg må til gengæld sige, at lige så forhåbningsfuld, man kan være på det kommende flertals vegne, lige så svært er det for børnefamilierne at skimte noget som helst håb under den nuværende regering.
Det synes jeg sådan set ikke gør noget, for politik har
jo også til hensigt at skabe klarhed, og det synes jeg debatten her i dag har gjort.